La Cambra de Comerç de Tortosa ha lamentat que el nou tram de l'autovia A-7, al nord del Castelló, que el govern espanyol començarà a construir aquest 2018, acabi a la Jana (Baix Maestrat), a només 10 quilòmetres de Catalunya. L'ens cameral ha demanat a l'executiu central que faci arribar la infraestructura fins a la Sénia (Montsià), i al Govern i representants de les Terres de l'Ebre "que facin els deures". Reclamen que els projectes constructius del tram d'autovia ebrenc (de la Jana fins a l'Hospitalet de l'Infant) estiguin actualitzat i que s'executi el desdoblament i millora de l'Eix de l'Ebre (la carretera C-12), on es preveu connectar un dels ramals d'aquesta autovia. "Cal tenir els projectes i els estudis al dia perquè no es paralitzi més", ha demanat el president de la Cambra de Tortosa, José Maria Chavarria.  La Cambra de Tortosa ha lamentat l'anunci de Mariano Rajoy, aquest dilluns, des de Castelló, sobre la continuïtat de les obres de l'autovia CV-10 al nord de la província de Castelló, a finals d'aquest 2018 –amb una inversió de 434 milions d'euros-, perquè el nou tram construït acabarà a la Jana. L'ens cameral s'ha queixat que es torni a deixar en suspens el tram ebrenc de l'A-7, entre la Jana i l'Hospitalet de l'Infant (Baix Camp), quan es compleix una dècada de l'inici de projecte. Per aquest motiu, han demanat a l'executiu central que, com a mínim, allargui la prolongació de la CV-10 entre Vilanova d'Alcolea (l'aeroport de Castelló) i la Jana fins a la Sénia, un tram que no supera els 10 quilòmetres i que faria arribar l'autovia fins a Catalunya.   Ara bé, la petició s'ha estès al Govern i als representants polítics del territori perquè la reivindicació d'aquesta infraestructura no depengui d'uns projectes que poden haver expirat o de la falta d'acord i consens territorial. "Teníem els projectes fa 10 anys però estem al 2018 i veiem que al nord de Castelló ja estan en marxa les obres i es quedaran a 10 quilòmetres de Catalunya. Ens preocupa que no tinguem els estudis per continuar autovia fins a l'Hospitalet i com a Cambra ens interessa que els polítics facin els seus deures", ha exigit el president de la Cambra, José Maria Chavarria.  Al Govern també se li reclama el desdoblament de la C-12, el conegut Eix de l'Ebre que uneix el territori ebrenc amb Lleida i Andorra, 35 quilòmetres "fonamentals" per connectar amb l'autovia del Mediterrani i evitar que les infraestructures importants acabin vorejant les Terres de l'Ebre i "ho acabin pagant les generacions futures". I és que mentre no hi ha millores a les carreteres de l'Ebre, el govern espanyol està treballant a la N-232, entre Alcanyís i Morella, a la comarca dels Ports fins a Terol, per connectar l'interior de l'Aragó amb la costa valenciana. "Això repercuteix al turisme i en negatiu per al Corredor del Mediterrani", ha apuntat Chavarria.  L'actual Eix de l'Ebre, deteriorat i amb un sol carril, juntament amb una N-340 esmicolada amb rotondes i amb una limitació de velocitat i d'avançaments de 66 quilòmetres, s'ha convertit per a la Cambra de Tortosa en un "bulevard" i són una limitació a l'hora de treballar contra la despoblació i l'estancament econòmic del territori.

Summary: La Cambra de Tortosa reclama al govern espanyol que el nou tram de l'A-7 no acabi a la Jana i arribi a Catalunya


L’Ajuntament de Barcelona acaba de publicar el llibre 'Barcelona: títol provisional, un viatge literari per la ciutat', amb edició d’Andreu Gomila i Diego Piccininno. L'obra constitueix un retrobament amb la Barcelona més literària i ressegueix l'empremta de vuit grans escriptors del segle XX (alguns encara vius): Mercè Rodoreda, Manuel Vázquez Montalbán, Roberto Bolaño, Montserrat Roig, Maria Mercè Marçal, Juan Marsé, Quim Monzó i Jaume Cabre. Cada capítol, temàtic o biogràfic, ha estat escrit per autors especialitzats com David Castillo, Ignacio Echevarria, Xavi Ayén, Teresa Solana, Marta Pessarrodona, Simona Škrabec, Carlos Zanón, Julià Guillamón, Irene Solà , Blanca Llum Vidal i Andreu Gomila. Alguns dels autors participants glosen la figura de grans escriptors del segle XX vinculats d'una o altra manera a la ciutat de Barcelona. Però, a més, l'obra conté una sèrie de capítols temàtics en els quals altres autors (i el mateix editor, Andreu Gomila) aborden moments i estats d'ànim literaris que han travessat la ciutat, com la Barcelona "del vici", dels baixos fons, que va inspirar autors d'arreu; el 'boom' llatinoamericà (descrit per Xavier Ayén); la Barcelona 'negra' (a càrrec de Teresa Solana); i la Barcelona d'extrarradi, "de Javier Calvo a Cristina Morales".   El llibre l'ha publicat l'Ajuntament de Barcelona amb edicions en català i castellà.

Summary: Un llibre recorre la Barcelona literària i l'empremta de vuit grans escriptors del segle XX a la ciutat


El magistrat del jutjat d'instrucció número 1 de la Seu d'Urgell ha decretat presó provisional comunicada i sense fiança per al pare de Nadia Nerea, Fernando Blanco, i llibertat provisional per a la mare, Marga Grau. També retira a la mare la custòdia de la menor i ho comunica a la Direcció General d'Atenció a la Infància i l'Adolescència (DGAIA). El jutge ha pres declaració aquest divendres als pares de la nena de l'Alt Urgell que pateix una malaltia rara com a investigats per un presumpte delicte d'estafa en els donatius per al tractament mèdic de la seva filla, d'11 anys.  La Fiscalia havia demanat per al pare de la menor presó comunicada i sense fiança pels indicis clars de delicte greu, el risc de fuga i la destrucció de proves i per la mare reclamava la llibertat amb càrrecs. El Ministeri Públic també demanava la retirada de la tutela als pares i que la custòdia la tingui una tia materna amb residència a Mallorca. El magistrat ha decretat aquestes mesures cautelars sol·licitades per la Fiscalia. En l'acta, el magistrat considera que hi ha "indicis clars de delictes greus". Concretament, apunta que els motius per empresonar el pare de la petita són la gravetat de la pena, l'especial implicació de l'investigat amb els fets, la capacitat econòmica, la falta d'arrelament, la possibilitat de destruir proves i l'evident facilitat de sortir d'Espanya, amb la qual cosa veu un "notable risc de fugida i reiteració delictiva" de Fernando Blanco. Així mateix, el jutge estima que no només existeix un presumpte delicte d'estafa sinó que es podria haver produït "un directe perjudici a la menor" per dues qüestions: "o per no prestar el tractament mèdic exigit per la situació de la menor o per haver-la mediatizat fins a un punt insostenible per a una menor d'onze anys". Sobre el pare, el magistrat veu "impossible" que amb uns ingressos anuals que freguen escassament els trenta mil euros es pugui sostenir un lloguer de deu mil euros anuals i adquirir vehicles de vint-i-cinc mil euros. Per aquesta "confusió" sobre els ingressos, el jutge apunta que "van haver de destinar-se donacions per a despeses particulars dels progenitors". El magistrat també destaca que la mare manca de les aptituds necessàries per a la cura de la menor i, al seu torn, l'exposició mediàtica a la qual aquesta sotmesa la menor com a conseqüència del descobriment de la presumpta estafa comesa "fan recomanable una urgent sortida de l'àmbit en el qual es troba". En l'acta de mesures cautelars civils, el jutge, a més de decretar la pèrdua de la pàtria potestat per part dels progenitors i la comunicació a la Generalitat, ha establert un règim de visites en favor de la mare consistent en caps de setmana, sense possibilitat de pernoctar al costat de la menor i amb la presència de la persona que tingui la custòdia del menor. Tal com va sol·licitar la Fiscalia, el jutge posa de manifest que la germana de la investigada podria tenir la custòdia de la nena, considerant que "la família extensa pot resultar més beneficiosa per fer-se càrrec de la menor". L'advocat titlla de ''barbaritat'' la retirada de la tutela i creu que l'única perjudicada és la nena L'advocat de la família, Alberto Martín, ha argumentat que "han declarat la presó per a Blanco ja que segons ell, el jutge, no ha trobat justificat els moviments de diners amb les explicacions de Blanco i bàsicament perquè ho ha demanat la fiscal". En relació a la retirada de la pàtria potestat sobre la nena, Martín, ha assenyalat que "no te cap sentit" i que "és una autèntica barbaritat". En aquest sentit ha afegit que "la única perjudicada és la nena". L'advocat ha explicat que Blanco en la seva declaració ha explicat en que han gastat els diners de les donacions; una part ''en clíniques de medicina convencional, de Navarra, de Barcelona o Palma". I ha afegit que també ha declarat que altres diners han anat en ''investigadors genètics no tan convencionals". Martín ha remarcat que "ha actuat com faria qualsevol pare si la nena no millora". En relació al material que els Mossos d'Esquadra van trobar al domicili de la família, concretament sobre els rellotges, Martín, ha dit que "Blanco tenia una important col·lecció de rellotges amb anterioritat i que inclús n'ha venut alguns pel tractament de la seva filla". En ser preguntat per l'arma de fogueig i les bales de rifle que se li van trobar, l'advocat, ha dit que "Blanco portava l'arma per les amenaces que havia rebut davant les informacions que havien sortit als mitjans". Martín també ha negat que Blanco escapés d'un control policial ni que hagués intentat fugir. Segons l'advocat ha estat detingut perquè va tornar a casa seva preocupat per la quantitat de mitjans de comunicació que hi havia al domicili. L'advocat també ha argumentat que "no té cap sentit que intentés fugir, ja que és una persona molt coneguda i no te els mitjans per fugir perquè te els comptes bloquejats". En relació als diners de les donacions, l'advocat, ha explicat que un cop van començar els dubtes sobre la "credibilitat" de les despeses dels tractaments, Blanco i Garau, van anar al banc per a retornar els diners que els havien arribat per transferència. En aquest sentit, Martín, ha assegurat que "ja s'han tornat desenes de milers d'euros de les donacions". Després de deu hores al jutjat de la Seu d'Urgell, Fernando Blanco, ha sortit en un vehicle policial i amb una ordre d'entrada a presó. La seva dona, Marga Garau, ha sortit caminant i ha marxat amb el vehicle familiar amb la seva germana. La declaració de Blanco davant el magistrat ha durat dues hores, de les dues del migdia a les quatre de la tarda, moment en que el jutge ja decretat un recés per dinar. Seguidament, a les cinc de la tarda, ha estat la mare de la nena la que ha declarat durant aproximadament dues hores.   Més de 900.000 euros en donatius Els progenitors de la petita van ser detinguts dimecres al vespre per un presumpte delicte d'estafa després que un jutge els ordenés entregar el passaport i els informes mèdics de la menor. El magistrat volia saber si han estafat les persones que han fet donacions per valor d'un milió i mig d'euros perquè la nena pogués fer un tractament a l'estranger. La mare va quedar en llibertat després de declarar a la comissaria dels Mossos el dijous a la matinada i el pare va continuar detingut en seu policial. El magistrat va ordenar aquest dilluns la immobilització dels comptes on s'han rebut les donacions pel cas Nadia amb l'objectiu d'investigar presumptes irregularitats en la gestió d'aquests fons davant les informacions que apunten a un engany sobre el tractament experimental de la malaltia de la petita, una tricotiodistròfia, i el seu cost, així com la identitat dels especialistes als quals hauria recorregut la família. Segons els Mossos, Fernando Blanco i Marga Garau havien recaptat 918.000 euros en donatius que s'havien de destinar a intervencions mèdiques de la nena que, finalment, no s'haurien dut a terme. D'aquesta quantitat, se n'havien gastat prop de 600.000. La policia catalana també ha revelat que Blanco va ser detingut dimecres després de fugir d'un control policial que s'havia muntat a la Cerdanya precisament per l'eventual risc de fugida dels investigats per un presumpte delicte d'estafa.  En el moment de la detenció l'home, de 52 anys i nacionalitat espanyola, portava 1.450 euros en efectiu, dos rellotges i diversos dispositius electrònics d'alta gamma, així com una pistola de fogueig i cartutxos de rifle. Posteriorment els Mossos també van detenir la mare de la menor, de 44 anys i nacionalitat espanyola, a la comissaria de la Seu d'Urgell.

Summary: El jutge decreta presó sense fiança per al pare de Nadia Nerea i llibertat provisional per a la mare


El sector de les VTC, les llicències utilitzades per companyies com Uber o Cabify, ha aturat "temporalment" l'activitat a Barcelona després de denunciar diverses agressions a conductors i fins que "la situació estigui sota control". La patronal de les empreses VTC, Unauto, ha explicat en un comunicat d'aquest dimecres a la tarda que la decisió és "conseqüència dels atacs organitzats per grups radicals" a conductors de VTC durant la vaga de taxistes. Unauto ha difós imatges d'atacs a vehicles VTC a diferents punts de la capital catalana i ha demanat "l'empara de les institucions i de les forces de seguretat" perquè "intervinguin i protegeixin els milers de treballadors del sector de les VTC" als quals "no només se'ls nega el seu dret a treballar sinó que veuen perillar la seva integritat física de forma cada cop més acusada". Fonts de la patronal han assegurat a l'ACN que esperen que l'actuació de les forces de seguretat els permeti tornar a operar "en les properes hores" i han assegurat que denunciaran "totes" les agressions a conductors i vehicles VTC que s'han produït. "Des de les més petites a les més fortes", han afirmat. A les imatges difoses per Unauto, es veu com alguns taxistes han increpat i intentat agredir el conductor d'un vehicle VTC que estava deixant uns clients davant de l'hotel Palace. L'incident s'ha produït durant la manifestació de taxistes d'aquest dimecres al matí. Un altre vídeo mostra com un grup de taxistes abonyega un vehicle VTC amb cosses al carrer Aragó amb Girona. Segons explica la patronal, el vehicle estava realitzant un servei amb una família a l'interior. Les imatges també mostren un vehicle VTC amb la finestra del darrera trencada mentre diversos taxistes donen cops al vehicle.

Summary: Uber i Cabify suspenen "temporalment" l'activitat a Barcelona després de denunciar diverses agressions a conductors


Coincidint amb el primer dia de vaga, una vuitantena de treballadors del Bicing de Barcelona s’han concentrat aquest dimecres des de les 9 del matí davant de l’Ajuntament de Barcelona per demanar un augment salarial i una millora de les condicions laborals. El president del comitè d'empresa del CGT-Bicing, José Manuel Pelayo, ha explicat que els seus sous són d’entre 700 i 950 euros, i que en total "només representen el 20% del pressupost" del servei que gestiona l’empresa concessionària Clear Channel. Des d'aquest dimecres i fins al 31 de juliol, els més de 150 empleats inicien una vaga de quatre hores per torn que es durà a terme tots els dies excepte els dimarts i els dijous. Des del comitè d’empresa reclamen a l’Ajuntament un nou conveni per acabar amb "l’explotació" que diuen que reben des de fa 10 anys. Durant el dies de vaga no hi ha haurà serveis mínims i, tot i que les bicicletes es podran utilitzar, no es repartiran entre les estacions ni se’ls farà manteniment ni reparacions. La vaga coincidirà els dilluns amb l’aturada del metro. D’aquesta manera, la plantilla vol posar sobre la taula unes condicions de treball que consideren “precàries i lamentables”. A més dels salaris, denuncien que ara l’empresa “exigeix una major producció”, i demana "encarregar-se de 17 o 18 estacions de bicis al dia”, quan abans la xifra era de deu per jornada. Segons el president del comitè, això vol dir moure cada dia “unes 150 o 160 bicis per treballador”. El treballadors també sostenen que s’han de saltar les mesures viàries i de prevenció de riscos laborals perquè “les estacions no estan adaptades per carregar i descarregar”. A més, es queixen de “les dificultats per fer les necessitats fisiològiques” durant la jornada laboral i de la manca de temps de descans. “És miserable que un servei de l’Ajuntament tingui aquestes condicions”, ha dit Sergio Sena, membre del comitè d’empresa de la CGT, el sindicat majoritari del sector. Des que es va posar en marxa el 2007, el Bicing de Barcelona ha estat gestionat per l’empresa de publicitat nord-americana Clear Channel, que va guanyar el concurs públic de l’Ajuntament. Tot i que es tracta d'un servei públic, fonts del consistori han subratllat que el conflicte laboral és entre l’empresa i els treballadors, que han explicat que “fa dos o tres mesos” que estan negociant amb la companyia. “El principal punt de desacord és el tema econòmic”, ha lamentat José Manuel Pelayo. Tanmateix, des del comitè d’empresa apunten que al setembre el govern municipal obrirà una nova licitació, i per això demanen s’incloguin les seves reclamacions en les condicions del concurs. “Fa un mes que vam sol·licitar una reunió amb l’Ajuntament i no hem tingut resposta”, ha afirmat Sergio Sena. La seva principal reivindicació és que augmenti la inversió del pressupost en els salaris. Segons José Manuel Pelayo, “la partida és de 18 milions d’euros, i només 4 milions s’han destinat a la massa salarial”. Amb aquestes demandes, aquest dimecres una vuitantena de treballadors s’han concentrat davant de l’Ajuntament de Barcelona amb consignes com “prou precarietat laboral i econòmica” i càntics apel·lant la regidora de Mobilitat, Mercedes Vidal.

Summary: Els treballadors del Bicing es concentren davant l'Ajuntament coincidint amb el primer dia de vaga


L'Ajuntament de Sabadell ha fixat un full de ruta per a la intervenció municipal en els casos d'habitatges ocupats de manera irregular que passa, principalment, per regularitzar aquestes situacions, normalitzar els subministraments i combatre els grups organitzats que es dediquen a l'ocupació massiva d'habitatges. Actualment, segons dades del consistori, hi ha 992 habitatges ocupats a la ciutat i el nombre de persones empadronades en aquests domicilis és de 2.985, que representen l’1,42 % de la població empadronada a la ciutat. Un gruix important d'aquests 'inquilins' són menors d'entre 0 i 14 anys (37,21%). Del total d'habitatges ocupats a Sabadell, bona part estan en blocs sencers. N'hi ha un total de dinous blocs ocupats, dels quals quatre estan en possessió de la Plataforma d'Afectats per la Hipoteca. També hi ha 37 edificis amb dos o més habitatges ocupats, 103 cases unifamiliars i 30 habitatges del parc públic. L'Ajuntament estima que més del 90 % d’habitatges ocupats pertanyen a persones jurídiques, és a dir, a entitats financeres i immobiliàries Actualment l'Ajuntament ja fa la sol·licitud d'aturades cautelars dels desnonaments als grans tenidors, la mediació amb el jutjat quan es produeix un nou desnonament i el seguiment de les regularitzacions i de l'adequació dels habitatges dels convenis de la Generalitat amb grans tenidors. A partir d'ara, els reptes seran aconseguir el màxim de regularitzacions dels habitatges ocupats, elaborar propostes per la normalització dels subministraments o treballar per eradicar els grups organitzats i enfortir línies de coordinació interna. La nova estratègia municipal també preveu acompanyar les comunitats de propietaris on s’ha ocupat irregularment un habitatge i, en situacions de difícil convivència que sobrepassin l'àmbit de l’habitatge es farà una derivació a la policia municipal. Pel que fa als edificis plurifamiliars, es planteja realitzar la diagnosi dels blocs sencers ocupats i l'afectació sobre l’entorn amb l'objectiu de dur a terme processos d'intervenció socioeducativa i de regularització.

Summary: Sabadell té prop d'un miler d'habitatges ocupats irregularment on hi viuen gairebé 3.000 persones


L'eurodiputat del PSC Javi López diu que la coalició de govern de JxCat i ERC no està preparada per gestionar les ajudes europees per la pandèmia. "El Govern és absolutament incapaç de fer una bona gestió dels fons europeus", assegura en una entrevista a l'ACN. El socialista català veu com un obstacle "l'estratègia de conflicte" dels dos partits independentistes a l'hora de "fer una bona gestió dels fons". "Es necessitarà capacitat de cooperació amb el govern central i amb Brussel·les" per accedir als diners, remarca. Pel que fa a l'aprovació dels pressupostos a Madrid, López ho desvincula de la tramitació dels indults i la reforma del delicte de sedició al codi penal espanyol. "Són debats independents dels pressupostos", afirma. López assegura que se sent "molt còmode" amb la majoria de la investidura i creu que per tirar endavant els pressupostos "primer" cal pensar en les forces polítiques que van donar suport al govern de coalició entre PSOE i Podemos. Tanmateix, dubta si ERC té "voluntat de tirar endavant uns pressupostos progressistes" per la pugna electoral amb JxCat. Eleccions De cara a les eleccions, López reitera que "sota el full de ruta d'ERC no es pot repetir un tripartit a Catalunya". Segons ell, el debat sobre el tripartit "no és real" i només respon a "la competició entre JxCat i ERC". "JxCat vol aixecar l'espantall del tripartit per guanyar vots davant d'ERC", afirma. El socialista també retreu al partit de Carles Puigdemont, amb qui comparteix escó al Parlament Europeu, que parli d'una possible mediació europea en l'afer català. "És deshonest i irreal", assegura. Segons López, el PSC vol "liderar l'alternativa" a l'executiu català actual amb aquells que estiguin en línia amb els principis "d'autogovern, bona gestió i concòrdia i convivència". L'eurodiputat socialista aposta per centrar el debat electoral en "l'oportunitat" que ofereixen els fons europeus, especialment per crear "una nova estratègia industrial" per a Catalunya i fer una transformació verda de l'economia. En aquest sentit, Javi López recrimina al Govern la disminució de les partides en política industrial i '"una certa decadència" en l'àmbit econòmic. "Catalunya està perdent bona part de la seva musculatura industrial i el cas de Nissan n'és un bon exemple", rebla. L'eurodiputat del PSC també suspèn la política mediambiental del Govern perquè creu que "no respon" als compromisos de la llei climàtica catalana. "Tenim una llei climàtica a Catalunya, però gairebé no s'ha fet res en els últims anys", lamenta López. Llei del canvi climàtic En aquset sentit, el Parlament Europeu vota aquest dimecres una proposta de llei climàtica que inclou l'objectiu de reducció de les emissions del 60% per al 2030. Amb la Comissió Europea defensant un 55% i els estats reticents a superar aquest barem, les entitats ecologistes alerten que qualsevol objectiu inferior al 65% serà insuficient per aturar el canvi climàtic. López reivindica que si l'Eurocambra abandera el 60%, serà "un pas en la bona direcció", malgrat que els socialistes europeus demanaven inicialment una reducció del 65%. "Ho vam defensar en comitè, malauradament sense el suport d'una majoria", lamenta. Amb tot, López celebra que aquest objectiu és "més ambiciós" que el de la Comissió Europea. Política migratòria "Som el país que més esforç fa en matèria d'acollida", assegura López al ser preguntat pel baix nombre de sol·licituds d'asil que accepta Espanya en comparació amb Alemanya, França o Itàlia. El socialista català admet que les xifres de Grècia, Itàlia o Alemanya no són les mateixes que les d'Espanya, però defensa que l'actitud del govern espanyol cap als refugiats és "completament oposada" a la dels grecs. "Tothom té marge de millora", reconeix, qüestionat per la negativa d'Espanya a acollir refugiats del camp devastat de Moria.

Summary: Javi López (PSC): "El Govern és absolutament incapaç de fer una bona gestió dels fons europeus"


JARC-COAG ha expressat la seva preocupació per les "estratègies" de les comercialitzadores en origen que, "davant la fluïdesa del mercat per les altes temperatures al centre d'Europa, estan prioritzant el proveïment dels clients -lliurant fins i tot sense preu i sense contracte- a costa de la rendibilitat dels agricultors" de l'estat espanyol. En el marc de la reunió de seguiment de la campanya de fruita d'estiu convocada pel Ministeri d'Agricultura, el cap sectorial de la fruita dolça de JARC-COAG, David Borda, ha demanat que es faci un ús "més intensiu i coordinat" dels mecanismes de gestió de crisi "per limitar els abusos de la distribució europea sobre la base d'un control de l'oferta". Segons l'organització, "la fluïdesa del mercat i l'absència d'estocs contrasta amb les baixes cotitzacions rebudes pels pagesos", que se situen en 0,45 euros/kg per a primeres qualitats de préssec i nectarina, i la resta en 0,25 euros/kg, uns preus "que no són remuneradors per a l'agricultor perquè se situen per sota dels costos de producció".  David Borda ha assegurat que "les cadenes de distribució mouen els fils en funció de les seves estratègies i marges i, en aquest joc pervers, les comercialitzadores ballen al so que els toquin i els agricultors assumeixen tot el risc".  Després de superar l'equador de la campanya, des de JARC-COAG qualifiquen de "crític" el balanç de la primera part. Segons l'organització agrària, els agricultors murcians, els primers de l'Estat que surten al mercat amb varietats extra-primerenques, "han suportat entre abril i juny uns preus mitjans per sota de 0,40 euros/kg, una caiguda per sobre del 60% respecte a la campanya anterior". En l'actualitat, en plena campanya, els preus mitjans al camp se situen entorn dels 0,45 euros/kg  per a les primeres qualitats de préssec i nectarina,  i dels 0,25 euros/kg per a la fruita d'una mida inferior. David Borda ha expressat el seu "pessimisme" tenint en compte que "parlem de nivells que no són remuneradors per a l'agricultor perquè se situen per sota dels costos de producció".  JARC-COAG demana sancions pels atacs a la fruita espanyola en territori francès  D'altra banda, JARC-COAG considera "totalment injustificats" els atacs a la fruita espanyola en territori francès, ja que "els grans perjudicats d'aquesta situació són també els productors espanyols". En aquest sentit, l'organització agrària ha demanat al Ministeri d'Agricultura "que la UE imposi sancions exemplars al govern francès i als protagonistes dels actes de violència davant la reiteració dels atacs contra produccions agràries d'origen espanyol al seu territori". "La UE ha de garantir de forma efectiva i contundent la lliure circulació de mercaderies en sòl francès" i "aquest tipus d'actuacions són intolerables", segons JARC-COAG.  El sindicat recorda que la crisi de preus que suporten els productors francesos també l'estan patint els productors de fruita de l'estat espanyol. "En el rerefons hi ha una estratègia merament comercial" i "es busca apartar als productors espanyols del mercat comunitari quan les veritables responsables són les grans cadenes de distribució, principalment franceses, que abusen de la seva posició de domini al mercat per imposar preus de ruïna en el camp", ha subratllat Borda.  En aquest sentit, JARC-COAG ha demanat "responsabilitat" i ha convidat a tots els agents de la cadena de valor de la fruita "a un seriós procés de reflexió sobre el futur del sector a l'Estat". "Els fonaments del mercat -oferta i demanda- no funcionen i al final és l'agricultor el que acaba venent a pèrdues i amb la rendibilitat de la seva explotació danyada", segons el responsable de la fruita dolça de l'organització agrària. En aquest sentit, David Borda ha reclamat un canvi de model i ha advertit que "o bé es reparteix de forma equitativa el valor al llarg de la cadena o bé a mig termini tindrem un fructicultura sense agricultors o portat a l'extrem una progressiva desaparició de la producció de fruita d'estiu a l'estat espanyol".

Summary: JARC acusa les comercialitzadores en origen de vendre fruita de pinyol "sense preu" a cadenes de distribució europees


Onze persones han quedat ferides després de trencar-se aquest migdia una grada desmuntable al camp de la Satalia, al districte de Sants-Montjuïc de Barcelona. Els fets s'han produït al voltant de les dotze del migdia mentre es gravava una entrevista que feia Risto Mejide al futbolista del Barça Andrés Iniesta per una nova edició del programa 'Viajando con Chester'. Segons ha indicat l'Ajuntament de Barcelona, la grada havia estat muntada per la productora i no pertanyien al camp de la Satalia. Entre els ferits, la majoria per contusions, hi ha dos menors. Deus dels afectats han estat traslladats a diferents equipaments sanitaris però cap d'ells presenta ferides de gravetat, segons l'Ajuntament de la capital catalana. Fins al lloc dels fets s'hi ha desplaçat diverses dotacions de 080 i del SEM. Els Bombers de Barcelona revisen en aquests moments l'estructura afectada i el camp ha quedat precintat. Per la seva banda, l'Ajuntament ha obert diligències per esbrinar les circumstàncies dels fets. Mediaset, el grup de Cuatro i Telecinco, on s'emet el programa de Risto Mejide, ha lamentat per Twitter els fets i ha desitjat als ferits una ràpida recuperació. També ha agraït als cossos de seguretat, les ambulàncies i els Bombers de Barcelona l'teció "immediata" als ferits. En un tuit, també Risto Mejie ha destacat la importància que els ferits es recuperin al més aviat possible i ha traslladat una abraçada a ells i a les seves famílies.

Summary: Onze ferits en trencar-se una grada durant la gravació d'un programa de televisió al camp de la Satalia de Barcelona


El conseller d'Interior, Miquel Buch, ha explicat que les reunions que es fan amb altres cossos de seguretat davant la presència, el proper 21 de desembre, del president espanyol, Pedro Sánchez, i el Consell de Ministres a Barcelona, seran les mateixes que si vingués Angela Merkel o Emmanuel Macron. Pel que fa a si la trobada s'ha de celebrar a la Casa Llotja de Mar o no, el conseller ha dit que no li pertoca als Mossos dir on s'ha de fer la reunió, però sí que sempre fan una "revisió crítica de cada operatiu i de cada lloc on es fa una trobada d'aquestes característiques". En aquest sentit, ha dit que els Mossos d'Esquadra estan "plenament capacitats" per garantir la seguretat del president espanyol, els ministres i "les persones que vulguin anar als entorns" al lloc que decideixi el govern espanyol. Buch ha indicat que el Consell de Minsitres té el seu propi cos de seguretat i que hi haurà "coordinació" entre els diversos cossos com es fa sempre. Aquesta coordinació serà "en funció de les competències que tenen", que els Mossos "compliran escrupulosament com han fet fins el dia d'avui, i ho faran amb èxit", ha assegurat. Davant un esdeveniment d'aquestes característiques "hi ha moltes reunions prèvies", el que és "una forma normal i habitual de treballar". En el marc de la protesta d'agents del cos de Mossos d'Esquadra per les reivindicacions laborals que va d'aquest dimecres al davant de la seu de la Conselleria d'Economia, es van sentir crits a favor d'una "grip blava", en referència a una hipotètica baixa col·lectiva dels agents pel dia 21 de desembre, quan està previst el Consell de Ministres a Barcelona.  En aquest sentit Miquel Buch ha exposat que "en cas que es necessiti un nombre de policies i no els tinguis" es pot demanar que "ningú pugui fer festa". Ha dit que aquesta "eina" que es fa servir als atemptats del 17 d'agost. Ha indicat que a hores d'ara no s'ha pres aquesta decisió, però d'aquí al dia del Consell de Ministres a Barcelona "encara queden vuit dies".

Summary: Buch diu que la seguretat per a Pedro Sánchez serà la mateixa que si vingués Merkel o Macron


El periodista Ricard Ustrell deixarà de presentar el programa de debat 'FAQS' que s'emet per TV3 a finals d'any, segons ha pogut confirmar l'ACN. L'espai televisiu era una de les apostes del canal per a aquesta temporada, i ha recollit índex d'audiència destacables en les seves emissions. De fet, el programa continuarà a la graella de TV3, tot i que hi haurà novetats. Ricard Ustrell presenta també el programa 'El Suplement' de Catalunya Ràdio, que s'emet els matins del cap de setmana. 'FAQS' va néixer amb la voluntat d'entretenir i informar els espectadors el cap de setmana buscant en directe les claus de l'actualitat. El programa juga amb elements informatius, debats, tertúlies, entrevistes i entreteniment. És una coproducció de TV3 i El Terrat.

Summary: Ricard Ustrell deixarà el programa 'FAQS' de TV3 a finals d'any


El deute de les administracions públiques el quart trimestre del 2018 va ser l'equivalent al 97,2% del PIB, segons el Banc d'Espanya. Aquestes dades, basades en el Protocol de Dèficit Excessiu que s'envia a la Comissió Europea, indiquen que el saldo de deute del conjunt de les administracions ha augmentat un 2,6% respecte al mateix període de l'any anterior, i s'ha tancat en 1,174 bilions d'euros. D'altra banda, l'informe també apunta que mentre que en el cas de l'administració central el deute va representar el 86,7% del PIB (1048 mm) amb un creixement interanual del 3,7%, en el cas de les comunitats autònomes va ser del 24,3% del PIB, amb un augment de l'1,7% respecte el quart trimestre del 2017. Pel que fa a les corporacions locals, el deute es va reduir fins als 25,8 mm d'euros (2,1% del PIB), un 11,3% menys que l'any anterior, mentre que en el cas de les administracions de la seguretat social es va situar en 41 mm, amb un creixement interanual del 50,4%, que es deu als préstecs concedits per l'Estat a la tresoreria General de la Seguretat Social el juny i el novembre.

Summary: El deute de les administracions púbiques va ser del 97,2% del PIB el quart trimestre del 2018


El president del Tribunal Suprem i del Consell General del Poder Judicial (CGPJ), Carlos Lesmes, ha signat i traslladat aquest dijous a la presidenta del Congrés, Ana Pastor, la sentència de la Sala Segona del Tribunal Suprem que condemna el portaveu del PDeCAT, Francesc Homs, a un any i un mes d’inhabilitació per l’organització del 9-N, segons han informat fonts del CGPJ. Des del Congrés, però, apunten que encara no ha arribat la notificació. La cambra baixa ja ha avançat que aplicarà la inhabilitació en el moment en que es rebi en els termes que indiqui el Suprem tenint en compte que Homs ha demanat a aquest tribunal que no s’executi la inhabilitació fins que es resolgui el recurs que presentarà al Tribunal Constitucional (TC).

Summary: El Tribunal Suprem trasllada al Congrés la sentència d’inhabilitació de Francesc Homs


Els mossos han detingut un jove de 24 anys per violar una companya de feina i abusar sexualment d'una menor durant la festa major de Palamós (Baix Empordà). Els fets van tenir lloc la matinada de diumenge a la zona de les barraques. Segons les denunciants, el jove, que és hondureny, va utilitzar el mateix engany per endur-se-les a llocs apartats i les va convèncer perquè l'acompanyessin a fumar. Segons consta a les denúncies, a la menor la va intentar violar a la part del darrere d'una barraca. A la seva companya de feina, amb qui treballa en un restaurant de La Fosca, la va portar a la platja i allà la va penetrar. Després de passar a disposició judicial, el jove ha quedat en llibertat provisional. Això sí, no es pot apropar a menys de 50 metres de les noies perquè, segons el jutjat, "hi ha indicis que podria haver comès dos delictes contra la llibertat i indemnitat sexual". El jutge, però, suavitza la mesura al lloc de treball, on impedeix que el jove i la noia –que ara té 18 anys- tinguin confrontació visual i verbal. La família de la denunciant, que actualment està de baixa, reclama una mesura més contundent i restrictiva.

Summary: Detenen un jove per violar una companya de feina i abusar d'una menor durant la festa major de Palamós


El president de la Generalitat, Carles Puigdemont, ha recordat que l'expresident Lluís Companys va ser afusellat "en nom de l'odre i la legalitat" i ha lamentat que 77 any després el PP encara continua "banalitzant el crim". En una breu intervenció després de l'ofrena floral a la tomba de l'expresident Companys, Puigdemont ha lamentat que quan se suposa que l'ordre i la legalitat "han canviat", el partit que governa espanya "tria com a socis de manifestació els qui alcen el braç feixista amb total impunitat". El president ha dit també que Companys va ser "víctima d'un combat molt desigual" entre legitimitat i dignitat democràtica i il·legitimitat i "baixesa del feixisme emparat en la força de l'Estat". D'altra banda, ha reivindicat que contra la "indignitat" d'aquells que calumnien l'escola catalana, la "dignitat" dels mestres i ha reiterat el seu compromís

Summary: Puigdemont recorda que van afusellar Companys "en nom de l'ordre i la legalitat" i acusa el PP de "banalitzar el crim"


L'escriptor de la Catalunya Nord Frederic Mistral (traductor de Verdaguer al francès), les plantes i els ocells i la faceta més reivindicativa del poeta són els tres grans temes sobre els quals s'articulen els actes de la Festa Verdaguer d'enguany. En aquesta edició, el color groc impregna el cartell - que el protagonitza una ploma groga d'ocell per transmetre la idea d'animal lliure-, però el groc també tenyeix la programació, amb un sopar, un vermut i una caminada. El festival literari manté la tradició popular que el va veure néixer, però també intenta que nous creadors i nous públics interactuïn i visquin Verdaguer. Concerts, recitals, espectacles literaris i l'acte central del 20 de maig amb l'ofrena floral i els parlaments d'homenatge al poeta conformen un programa amb una trentena d'actes que se celebraran entre Folgueroles i Barcelona del 10 de maig al 10 de juny.

Summary: Frederic Mistral, la natura i la faceta reivindicativa de Verdaguer, pilars de la festa que Folgueroles dedica al poeta


El campus de Vic de la UVic-UCC ha convocat per al curs que ve tres noves línies de Premis al Talent, adreçats a futurs estudiants universitaris amb un bon expedient acadèmic. En total es donaran 70 premis, que consistiran en el descompte d'un 40% de la matrícula del primer curs en algunes titulacions concretes. Amb els Premis Talent, explica Cristina Vaqué, vicerectora d'Ordenació Acadèmica de la UVic-UCC, la universitat vol evitar que el preu de la matrícula "sigui un impediment perquè estudiants amb un bon nivell acadèmic i amb gran potencialitat deixin de venir a estudiar". La previsió que hi hagi una crisi postpandèmia també ha estat un dels motius que ha dut la UVic-UCC a voler reforçar els ajuts a l'estudi. La UVic concedirà cinc premis per titulació. En l'àmbit de les Ciències Socials i de la Salut es dirigeixen en els graus en Educació Social, Nutrició Humana i Dietètica, Psicologia i Teràpia Ocupacional; en l'àmbit de l'Empresa i Comunicació, s'aplicaran al grau en Administració i Direcció d'Empreses, Periodisme, Comunicació Audiovisual, Màrqueting i Comunicació Empresarial i també a Publicitat i Relacions Públiques; i per últim, en l'àmbit de les Ciències i Enginyeries, es concreten en els graus de Biologia, Biotecnologia, Enginyeria de l'Automoció, Enginyeria Mecatrònica i Multimèdia, aplicacions i videojocs. A la convocatòria hi podran accedir els estudiants que es matriculin a primer curs de qualsevol dels graus esmentats i que acreditin una nota superior a un 7 si la seva via d'accés són les PAU, un 8 si procedeixen de Cicles Formatius de Grau Superior i una nota mitjana igual o superior al 7 si ja s'estava cursant, sense haver obtingut el títol, un altre estudi universitari. Segons la universitat, l'expedient acadèmic és el principal factor a tenir en compte, però també valorarà la situació econòmica de l'aspirant o de la seva família. El valor total d'aquests premis s'estima en 140.000 euros, una xifra que engruixeix el fons de beques propis del campus Vic de la UVic-UCC, valorat en més de 733.000 euros, que estan a disposició de l'alumnat juntament amb altres tipus de beques i premis, com les de la UVic-AGAUR, les beques a la mobilitat i ajuts d'altres institucions privades, del Pla de millora del doble grau Mestre en Educació Infantil/Mestre en Educació Primària, del Ministeri d'Educació i beques del País Basc, que en total formen una bossa d'ajuts per un valor superior als 4 milions d'euros. Per la seva part, el campus de Manresa de la UVic-UCC també ha obert una via d'ajuts al talent i socials per a estudiants dels graus d'ADE i Mestre en Educació Infantil, valorats en 20.500 euros.

Summary: La UVic reforça la línia d'ajuts per als futurs estudiants amb bon expedient acadèmic


Jordi Viñas ha estat reelegit alcalde de Salt (Gironès) amb el set vots dels regidors d'ERC. Viñas va encapçalar la llista més votada el 26-M i no hi ha hagut sorpreses al ple extraordinari d'aquest dissabte, on cada grup ha votat el seu propi candidat. El cap de llista d'ERC, que ha jurat el càrrec per "imperatiu legal", ha revalidat l'alcaldia i, segons ha explicat en el seu discurs, ara comença a treballar per formar equip de govern. Les darreres eleccions municipals van donar set regidors a ERC, cinc al PSC, quatre a JxSalt, tres a Vox i dos a IpS-CUP. Jordi Viñas ha assegurat que oferirà "diàleg i consens" a totes les formacions "que treballin pels valors fonamentals com la tolerància, el respecte a la diferència i la convivència".   Després dels resultats del 26-M, ERC afrontava la cita d'aquest dissabte amb la tranquil·litat de saber que difícilment es podia articular un pacte per desbancar-los de l'alcaldia. L'aritmètica dels pactes feia gairebé impossible articular una majoria alternativa sense arribar a acords de partits amb sensibilitats molt diferents (PSC, JxSalt i Ips-CUP) o fent entrar en l'equació els tres regidors de Vox.  Per això, el candidat republicà s'ha pres les negociacions per formar govern amb calma. Al ple d'aquest dissabte no hi ha hagut sorpreses d'última hora i, tal com es preveia, Jordi Viñas ha revalidat l'alcaldia, aquesta vegada com a cap de llista del partit més votat. La seva candidatura ha rebut set vots, el nombre de regidors que va aconseguir ERC a les darreres eleccions.  Viñas, que ha promès la Constitució per "imperatiu legal", ha afirmat que es torna a situar al capdavant de l'Ajuntament de Salt per posar-se "al servei dels veïns i veïnes" i amb l'objectiu de "fer avançar aquesta ciutat tant social com econòmicament": "I ho farem sempre defensant els valors republicans, la democràcia i la llibertat". L'alcalde ha reivindicat que el plenari ha de ser un "espai de llibertat" on hi tinguin veu totes les sensibilitats del  municipi. De fet, ha assegurat que "des del primer minut" estén la mà per establir "diàleg i consens" amb "totes les formacions que treballin pels valors fonamentals com la tolerància, el respecte a la diferència i la convivència". "I a més, vull que aquesta sigui la norma de conducta d'aquest plenari perquè només si som capaços de parlar els uns amb els altres, d'entendre'ns i de consensuar farem avançar el nostre poble", ha afegit.  Jordi Viñas ha subratllat que a partir d'aquest dissabte es posa a treballar per formar  equip de govern. ERC ha governat durant els darrers quatre anys amb Independents per Salt-CUP (IpS-CUP) en minoria. Ho han fet amb vuit dels 21 regidors del ple i, per tant, tampoc es descartaria un govern en minoria tot i que l'alcalde ha subratllat que parlarà amb totes les formacions que "vulguin sumar-se a construir un projecte que vulgui seguir millorant la qualitat de vida de totes les persones". En el seu primer discurs, després de la investidura, Viñas ha situat com a prioritats la cohesió i el benestar social, la seguretat pública, l'educació, la cultura, l'urbanisme, el progrés econòmic i les mesures de foment de l'ocupació. L'alcalde de Salt també ha reivindicat el municipalisme republicà per estar "sempre al costat de la ciutadania en les seves reivindicacions pacífiques i defensant els drets polítics i la llibertat d'expressió". Viñas ha recordat que aquesta setmana ha acabat el judici al Tribunal Suprem on "dotze persones pacífiques han estat jutjades per posar unes urnes": "Un judici que hauria de fer avergonyir un estat espanyol que pretén resoldre judicialment el que és una qüestió política". Com a alcalde, assegura que estarà "sempre al costat de la gent que de forma pacífica i democràtica reclama poder decidir lliurement el seu futur".  Un govern "fort" Les dues diferents formacions amb qui ERC podria sumar majoria absoluta a través de pactes són el PSC i Junts per Salt. El portaveu socialista, Joan Martín, s'ha situat directament a l'oposició durant el seu primer discurs. "Els nostres resultats electorals han estat bons, però ens han situat a l'oposició, i des d'aquí treballarem", ha afirmat el regidor que afegeix que faran una oposició "responsable, lleial, elegant i sobretot constructiva". "I alhora, serà exigent i rigorosa", ha conclòs. La cap de llista de Junts per Salt, Margarita de Arquer, ha apuntat que creu que l'Ajuntament de Salt necessita un "govern fort": "Són temps difícils i Salt és una població amb unes complexitats i dificultats que demanen afrontar mancances amb horitzons oberts, amb generositat i amb mirada àmplia". De Arquer ha assegurat que estan oberts al diàleg per assegurar que la població prioritza la justícia social.  La candidata d'IpS-CUP, Cris Sibina, ha ressaltat que l'anterior mandat van arribar a un acord de govern (que va desbancar la llista més votada CiU de l'alcaldia) i lamenta que en aquesta ocasió "no ha estat així". "No hi ha hagut cap mena de voluntat per part d'ERC ni tan sols per intentar negociar cap acord", ha lamentat Sibina que situa, també, l'àmbit social com a prioritat però ha volgut posar el focus, a més, en la lluita antifeixista.  Finalment, el cap de llista de Vox (que en l'anterior mandat va encapçalar la candidatura de la desapareguda Plataforma per Catalunya per a la qual va aconseguir dos regidors) ha dit que volen ser la veu d'aquells qui se senten "tan orgullosos de celebrar Sant Jordi com la Feria de Abril". "D'aquells qui estimen cada racó del seu país amb la mateixa intensitat i volen expressar-ho sense que se'ls tatxi d'una o altra cosa", ha dit.  Fórmules per jurar el càrrec La Junta Electoral Central obliga els alcaldes i regidors de partits independentistes a manifestar la seva voluntat "incondicionada" d'acatar la Constitució a l'hora d'assumir el càrrec. A Salt, els partits han fet servir diferents fórmules per prometre el càrrec.  Tant els regidors d'ERC com els de JxCat han promès "lleialtat al cap de l'Estat" i s'han compromès a "guardar i fer guardar la Constitució" per "imperatiu legal". A mes, els d'ERC també han afegit altres consideracions. Viñas, per exemple, ha assegurat que "per expressió democràtica de la voluntat ciutadana" adopta el "compromís ferm amb els valors de la República catalana": "Declaro que continuaré treballant en la construcció d'una Catalunya políticament lliure, socialment justa i econòmicament pròspera".  Les que s'han desmarcat més de la fórmula original han estat les dues regidores d'IpS-CUP: "Sí, prometo, per imperatiu legal i per poder servir al poble que m'ha escollit, únic dipositari de sobirania, però sense renunciar mai als principis republicans ni al dret d'independència del nostre poble".  La fórmula que han fet servir els regidors del PSC i de Vox ha estat la tradicional "prometo per la meva consciència i honor complir fidelment el càrrec amb lleialtat al cap de l'Estat (o al Rei), guardar i fer guardar la Constitució com a norma fonamental de l'Estat i l'Estatut de Catalunya".  Al ple hi han anat com a públic els exalcaldes Jaume Torramadé i Iolanda Pineda.

Summary: Jordi Viñas (ERC), reelegit alcalde de Salt: "Ofereixo diàleg a les formacions que treballin pels valors fonamentals"


El síndic major de la Sindicatura de Comptes, Jaume Amat, creu que la contractació pública a Catalunya "té moltes coses per arreglar" no tant perquè hi hagi corrupció o frau sinó per "irregularitats i desconeixement de la norma". Així s'ha manifestat després de reunir-se aquest dijous amb el president del Parlament, Roger Torrent. En la trobada, ha explicat al president de la cambra que la Sindicatura està treballant conjuntament amb el Departament d'Economia i altres òrgans per una "estratègia catalana de contractació". En aquest àmbit, la Sindicatura aporta informació que obté de revisar la contractació pública de les entitats que fiscalitza. Amat també s'ha mostrat partidari de reduir els òrgans que decideixen la contractació per tal de reduir "errors".  El síndic major ha detallat que diversos òrgans estan treballant juntament amb el departament d'Economia en la millora de la contractació pública a banda de la Sindicatura de Comptes, com l'Oficina Antifrau i l'Agència Catalana de la Competència. Per al síndic major, no es tracta d'impulsar mesures legals per millorar la contractació tenint en compte que hi ha una llei de contractes relativament nova sinó que "el que s'ha de fer és aplicar-la i desenvolupar-la". Amat considera que probablement hi ha massa òrgans de contractació, és a dir, massa gent decidint què s'ha de contractar. En aquest sentit, ha afegit que si hi hagués menys òrgans que contractin hi hauria d'haver menys possibilitats d'errors.  El síndic major també ha explicat a Torrent que la Diputació de Girona ha liderat un sistema informàtic per ajudar els ajuntaments més petits a seguir els controls de comptabilitat, tenint en compte que hi ha consistoris que no tenen interventors professionals. Es tracta, segons Amat, d'un sistema automatitzat que facilitaria la feina comptable que estan obligats a fer els municipis. En la reunió que ha mantingut acompanyat dels membres del ple de la Sindicatura, Amat també ha lliurat formalment a Torrent l’informe del compte general de la Generalitat de l’exercici 2016, que ja està en fase de tramitació a la Comissió de la Sindicatura. Així mateix, li ha traslladat propostes per millorar la comissió parlamentària de la Sindicatura.

Summary: La Sindicatura de Comptes creu que la contractació pública "té moltes coses per arreglar" per evitar "irregularitats"


Els Mossos d'Esquadra van detenir el 22 d'abril un home quan estava robant dins un domicili a Santa Coloma de Gramenet. Els fets van passar al voltant de les 00:45 h, quan els Mossos van rebre l'avís que un individu estava intentant accedir a un domicili del carrer Irlanda grimpant per la façana fins arribar al balcó. Els agents van observar com el lladre, vestit amb roba fosca i encaputxat, utilitzava una corda per escalar fins el terrat de l'edifici per fugir. Amb tot, la policia va desplegar un dispositiu amb el qual va localitzar-lo amagat en un altre balcó, moment en què el va detenir com a presumpte autor d’un robatori amb força a domicili. L'home, de 32 anys, acumula nombrosos antecedents per fets similars. Les darreres setmanes, havia estat denunciat diverses vegades per la seva reincidència en el trencament del confinament i també havia estat detingut fins a quatre vegades per la seva participació en altres fets delictius. L'arrestat va passar el 24 d’abril a disposició judicial davant del jutjat de guàrdia de Santa Coloma de Gramenet, que en va decretar l'ingrés a presó.

Summary: Detenen un lladre reincident quan robava dins un pis a Santa Coloma de Gramenet


Alcaldes i regidors d'ERC al Pla d'Urgell han criticat aquest dilluns la decisió de construir un nou institut de secundària a Mollerussa. L'alcalde de Bellvís, Joan Talarn, ha lamentat que se'n van assabentar per la premsa i ha assegurat que la decisió s'ha pres ''d'esquenes'' a la comarca, sense tenir en compte els alcaldes dels 16 municipis (4 dels quals són d'ERC) i també deixant de banda a la comunitat educativa. L'anunci del nou institut, el quart públic de la comarca, el van fer dimarts passat l'alcalde de Mollerussa, Marc Solsona, i el director dels serveis territorials d'Ensenyament a Lleida, Miquel Àngel Cullerés, ambdós del PDeCAT. Segons Esquerra, la decisió s'ha pres aplicant determinats ''criteris polítics que han prevalgut per davant d'altres'' i a més a més, en un moment d'intervenció de la Generalitat pel 155 que no garanteix que el projecte es pugui materialitzar tal com s'ha plantejat. Des d'Esquerra s'ha volgut deixar clar que l'ampliació en dos línies l'oferta de secundària a la comarca és una bona notícia però ha considerat que es tracta d'una decisió que afecta a tota la comarca que no es pot decidir de forma ''unilateral'' entre el Departament i un sol alcalde. En aquest sentit, l'alcalde de Linyola, Àlex Mases, ha dit que han trobat a faltar un ''debat i diàleg'' sobre aquest assumpte que feia temps que estava al damunt de la taula davant la manca d'oferta educativa pels alumnes de la comarca. De fet, hi ha diversos municipis del Pla d'Urgell com Linyola, Vallverd, Vilanova de Bellpuig o Ivars d'Urgell, que han d'enviar els seus alumnes a instituts de municipis de la Noguera i l'Urgell perquè al Pla no hi ha suficients places. De la seva part, l'alcalde de Bell-lloc d'Urgell, Carles Comes, ha criticat que el centre es plantegi d'entrada en un model constructiu de ''barracons'' i ha assenyalat que si s'hagués consensuat amb tota la comarca potser s'hauria trobat alguna altra alternativa en un altre municipi. Tant Ensenyament com l'Ajuntament de Mollerussa van justificar el model constructiu amb mòduls prefabricats pel fet que el centre hauria d'entrar en funcionament al proper mes de setembre. Sobre el moment en què s'ha pres la decisió de fer el nou institut, Joan Talarn ha assenyalat que no té sentit pel fet que la Generalitat està intervinguda pel 155, de manera que la consellera Clara Ponsantí no pot prendre decisions perquè està a Brussel·les, la qual cosa indicaria que la decisió l'ha pres de forma unilateral el director dels serveis territorials d'Ensenyament.  A més a més, Esquerra ha criticat que la ubicació en uns terrenys que encara no són propietat de l'Ajuntament de Mollerussa i que actualment no tenen qualificació per aquest ús ''fa pensar que és una decisió sobtada i no prevista que comportarà requalificacions urbanístiques de pressa i corrents''. És per això, que han volgut deixar clar que hi ha altres opcions damunt la taula que no s'han contemplat com poden ser la ''perifèria'' de Mollerussa o un altre municipi. Per tot plegat, Esquera té previst reclamar una reunió al Consell Comarcal per abordar la situació.

Summary: ERC critica la decisió de fer un nou institut a Mollerussa perquè s'ha fet ''d'esquenes'' a la comarca


El líder d’Unió assegura que hi ha “moltíssima gent, començant pels votants de JxSí”, contraris a la declaració d’inici del procés ACN Barcelona.-El president del comitè de govern d’Unió, Josep Antoni Duran i Lleida, ha avisat aquest divendres que “la història deixa prou clar que sempre que Catalunya ha ignorat o ha menystingut el pes d’Espanya com a estat, n’ha sortit escaldada”. “En algunes ocasions, Espanya hi ha perdut també, però nosaltres sempre”, ha afegit en la seva carta-web fent referència a la declaració d’inici del procés, que ha criticat durament, assegurant fins i tot que “hi ha moltíssima gent, començant pels votants de JxSí” que estan en contra del text acordat entre Junts pel Sí i la CUP.  El líder democratacristià ha avisat que “el descrèdit” portes enfora que està provocant aquesta declaració com a país “no es pot ignorar”. “La declaració no afavoreix ningú, o més ben dit, només la CUP, que sempre ha defensat una ruptura amb les institucions, amb el sistema i amb la pròpia Unió Europea”, ha opinat. Duran ha rebutjat que Unió se situï en cap front, i ha volgut mantenir l’equidistància defensant el compliment de la legalitat però alhora reclamant al govern espanyol que gestioni políticament el problema amb Catalunya. “Si nosaltres hem criticat que el PP reformés a corre-cuita i en solitari la llei del Tribunal Constitucional, també s'ha d'entendre que tothom, llevat de Junts pel Sí i de la CUP, critiquin que es pretengui declarar la independència amb pressa i amb una majoria parlamentària justa, tot i que suficient”, ha argumentat.

Summary: Duran: “Sempre que Catalunya ha ignorat o ha menystingut el pes d’Espanya com a estat, n’ha sortit escaldada”


El Sitges – Festival Internacional de Cinema Fantàstic de Catalunya 2019, que se celebrarà del 3 al 13 d’octubre, celebrarà el 40è aniversari de 'Mad Max. Salvajes de autopista', de George Miller. Aquesta efemèride ha inspirat el cartell, una retrospectiva i el llibre oficial del Festival. El director del certamen Àngel Sala també ha anunciat la retrospectiva 'Apocalypse domani' que recollirà títols clau de l’exploitation italiana de ciència ficció desenvolupada a finals dels anys 70 com a conseqüència de l’èxit de títols nord-americans com 'Star Wars', 'Alien' o '1997: Rescate en Nueva York', però sobretot de les dues primeres entregues de 'Mad Max'. Així mateix, també s'homenatjaran els 40 anys de la icònica pel·lícula 'Alien, el octavo pasajero', de Ridley Scott, Sala ha recalcat que 'Mad Max' es va convertir en "una pel·lícula mítica" quan es va estrenar 40 anys. "Va ser una sorpresa per a tots els aficionats perquè tenia un contingut de violència i acció molt diferent al que es portaven a l'època i arribava d'Austràlia, una cinematografia emergent", però que no era molt coneguda. El director ha destaca que volen parlar també del 79 amb pel·lícules de violència urbana com 'The Warriors' o 'Mad Max'. El director del certamen ha recordat l'impacte que va tenir en ell veure 'Mad Max'. "Jo tenia 15 anys i ens va impressionar l'escena d'un nen petit corrent per una autopista i perseguit per cotxes. Em va impactar la increïble direcció de les escenes d'acció per part de George Miller".  El Festival de cinema de Sitges dedicarà una retrospectiva als títols clau de 'l'exploitation italiana' de ciència ficció i portarà per nom 'Apocalypse domani'. Són títols que van ser influïts per cintes nord-americanes com 'Star Wars', 'Alien', '1997: Rescate en Nueva York' i les dues primeres entregues de 'Mad Max'. El festival ha assenyalat que van ser productes pensats per al mercat internacional, que en alguns territoris van assolir un enorme èxit comercial, dirigits per veterans del cinema de gènere italià com Enzo G. Castellari ('1990, Los guerreros del Bronx', 'Los nuevos bárbaros'), Joe D'Amato ('Bronx lucha final'), Sergio Martino ('2019, tras la caída de Nueva York'), Lucio Fulci ('Roma año 2072: Los gladiadores') o Luigi Cozzi ('Contaminación: Alien invade la Tierra'). Llibre oficial del Sitges 2019  'Apocalypse Domani. La década dorada de la exploitation italiana de ciencia-ficción (1977-1990)' és el títol del llibre oficial del Sitges 2019 que, sota la coordinació d'Ángel Sala, veurà la llum el proper mes d'octubre. Aquesta serà la segona col·laboració entre el Festival i Editorial Hermenaute, després de la publicació l'any passat de l'assaig 'Michele Soavi. Cineasta de lo macabro'. El llibre analitza el fenomen de 'l’exploitation italiana' des de la perspectiva del gènere de la ciència ficció, repassant els seus precedents, els seus continguts i l'impacte que van suscitar aquest tipus de produccions. Cartell  Pel que fa al cartell que s'ha donat a conèixer aquest dimecres, Sala ha recalcat que inclou tots els elements de la saga de 'Mad Max' i a aquest tipus de cinema on hi apareixen cotxes, el desert, l'apocalipsi i la destrucció. "El cartell connecta amb el món de 'Mad Max' i el cinema 'exploitation' italià".   El Festival de cinema de Sitges ha creat Fantastic 7, conjuntament amb el Marché du Film del Festival de Cannes i el fundador de Blood Window, Bernardo Bergeret. Com ha recalcat el certamen, es tracta d'un fòrum destinat a fomentar el talent dins de la indústria del gènere i afavorir la seva connexió amb socis comercials potencials. Fantastic 7 va celebrar la seva primera edició a la passada edició del Festival de Cannes.  La sessió, apadrinada pel director J.A. Bayona, va aplegar set festivals internacionals: Bucheon International Fantastic Film Festival (Corea del Sud), el Cairo International Film Festival (Egipte), el Festival Internacional de Guadalajara (Mèxic), l’International Film Festival & Awards de Macao (Xina), el South by Southwest d’Austin (Estats Units), el Festival de Toronto (Canadà) i el Sitges – Festival Internacional de Cinema Fantàstic de Catalunya. Per altra banda, Taboo’ks és una iniciativa del Festival de Sitges que acosta la literatura i el cinema fantàstic. El programa, que obrirà el període de presentació de candidatures la primera setmana de juny, selecciona d’entre tots els projectes rebuts quatre obres (novel·la, teatre o novel·la gràfica) i un study-case d’un projecte en vies d’adaptació per presentar-los als productors assistents al Festival, amb la finalitat de promoure els acords d’adaptació d’obres literàries a projectes audiovisuals.

Summary: El Festival de Sitges 2019 commemorarà els 40 anys de 'Mad Max. Salvajes de autopista'


El vicepresident de la Junta d'Andalusia, Juan Marín, assegura que un canvi de govern liderat per Cs a l'estat espanyol pot suposar també un important canvi per a Catalunya. Un executiu liderat per Albert Rivera, assegura Marín, serà "sensible" amb la situació política que viu Catalunya i impulsarà mesures per "millorar la convivència entre els catalans". Marín, però, és conscient que els sondejos no els són favorables i a només quatre dies de les eleccions apel·la al vot dels indecisos per "donar el tomb a les enquestes" i poder proclamar definitivament la "mort del bipartidisme" el 28-A: "Els partits no són com comencen, sinó com acaben. S'ha de lluitar fina l'últim minut de la pròrroga".

Summary: El vicepresident andalús afirma que un govern de Cs a Espanya serà "sensible" amb Catalunya i millorarà la "convivència"


El portaveu del PP al Congrés dels Diputats, Rafael Hernando, ha acusat aquest dimecres el líder de Ciutadans, Albert Rivera, de tenir un “comportament infantiloide” en les seves crítiques al govern espanyol per la gestió de l’aplicació del 155 a Catalunya. En declaracions als passadissos del Congrés, Hernando ha retret a Rivera que hagi amenaçat amb retirar el suport a l’executiu de Rajoy si no “vigila de prop” –en els termes utilitzats pel líder de Ciutadans- els independentistes. “Crec que està molt afectat pel fet que els espanyols valoren millor els senyors Baldoví i Garzón que a ell (en referència al baròmetre del CIS) i això el té una mica desorientat”, ha dit Hernando, que ha assegurat que “gràcies al govern” de Rajoy “s’ha aplicat el 155 i s’ha impedit que Puigdemont sigui “president per poders”. Per tant, “el que li demano al senyor Rivera és que no s’equivoqui d’adversari, que no és el govern ni el PP, sinó l’independentisme i els que volen destruir Espanya”, i “si Rivera vol fer oposició al govern per afavorir els independentistes senzillament s’estarà equivocant”.

Summary: El PP acusa Rivera de tenir “comportaments infantiloides” per les seves crítiques a la gestió del 155


Milers d'estudiants han iniciat passades les dotze del migdia una manifestació des de la plaça Universitat de Barcelona en direcció a la plaça Sant Jaume. La pancarta principal portava els lemes '1-O, ni oblit ni perdó' i 'Construïm la República'.  Núria Nieto, portaveu de la Plataforma d'Universitats per la República, ha explicat que es manifesten per "plantar cara a la repressió de l'estat espanyol", per demanar la llibertat dels presos polítics i per exigir als polítics sobiranistes "que es posin d'acord per traçar una estratègia coordinada".

Summary: Milers d'estudiants es manifesten pel centre de Barcelona rere el lema "1-O, ni oblit ni perdó"


El Teatre Nacional de Catalunya (TNC) ha exhaurit en només dos dies l''Abonament 10' per a la nova temporada 2016 – 2017. El teatre havia posat a disposició del públic 840 unitats de l'abonament, que es va posar a la venda aquest dimecres a les 20 h a un preu de 100 euros per a 10 espectacles. La resta de modalitats continuen a la venda. Concretament, es tracta dels abonaments generals de 2, 3 i 4 espectacles i els abonaments d’espectacles familiars de 4, 6 i 8 espectacles. La programació de la propera temporada començarà el proper 29 de setembre amb l’estrena de 'L’Aplec del Remei' de J. Anselm Clavé.

Summary: TNC exhaureix l''Abonament 10' en només 2 dies


Lleida viu un Sant Jordi atípic per les restriccions establertes arran de l'emergència sanitària pel coronavirus. L'Eix Comercial, punt neuràlgic de la celebració a la capital del Segrià, sense parades de llibres i roses i pràcticament buit, contrasta amb les imatges dels altres anys quan s'omple de gent i bon ambient durant tota la jornada. L'absència de parades, així com de compradors i venedors, també es nota a la rambla d'Aragó, un altre dels espais protagonistes de Sant Jordi a Lleida, de la mateixa manera que a la resta de barris de la ciutat. Tot i això, molts lleidatans han volgut mantenir viu l'esperit de la festa des del confinament i han optat per decorar els balcons de casa seva amb roses, dibuixos, senyeres i altres elements.

Summary: Lleida viu un Sant Jordi atípic sense parades de llibres i roses i amb els carrers pràcticament buits


El degà del Col·legi de l'Advocacia de Barcelona (ICAB), Oriol Rusca, ha reclamat aquest divendres als Mossos d'Esquadra que no facin desplaçar els advocats del torn d'ofici a les comissaries per assistir a detinguts si no els han de prendre declaració immediatament. Així, volen que l'obligació d'anar a comissaria com a màxim tres hores després de ser avisats s'apliqui quan la policia ja tingui previst interrogar el detingut, cosa que faria que els lletrats no haguessin d'anar-hi quan encara falten moltes diligències per fer i tornar-hi moltes hores després per assistir-lo en l'interrogatori. Per a Rusca, la llei s'ha de complir amb sentit comú, i no arribar a "absurditats" com despertar un advocat de matinada, fer-lo córrer a comissaria per arribar-hi abans de tres hores i que no pugui ni visitar el detingut, perquè està dormint, descansant perquè no es troba bé o perquè no hi ha cap intèrpret. Les assistències als detinguts han tingut un petit repunt aquest any respecte al passat, passant de 36.300 a 39.800, però són inferiors a la resta d'anys des del 2011, quan es van superar les 46.000 assistències. Fent balanç del torn d'ofici durant els primers deu mesos d'aquest any, Rusca ha explicat que el Servei d'Orientació Jurídica gratuïta (SOJ) que es va posar en marxa l'any passat al CIE de la Zona Franca, interromput fins al juliol per les obres de reforma del centre, funciona "molt bé" i les relacions amb la policia espanyola també. Tot i així, ha demanat que els interns procedents d'altres CIE de l'estat puguin ser atesos per advocats de Barcelona i no s'obligui a fer-ho als advocats del col·legi on han estat atrapats els interns, ja que això dificulta els tràmits. En el balanç del torn d'ofici, coincidint amb el segon congrés sobre aquesta matèria a l'ICAB, s'ha destacat que un 25% dels advocats col·legiats s'inscriuen voluntàriament a aquest torn d'assistència jurídica gratuïta. Els serveis d'orientació jurídica gratuïta van atendre prop de 45.000 usuaris, confirmant la tendència a la baixa des del 2012, i les designacions d'advocat d'ofici van ser 41.468, superant les 37.700 de l'any passat. Bona part van ser de l'àmbit penal, 13.885, i unes 15.700 van ser dels àmbits civils i de família. En l'àmbit de menors n'hi va haver 1.767, i 370 més van ser per a menors estrangers no acompanyats. Un total de 1.097 van ser de l'àmbit hipotecari, i 3.098 van ser per a víctimes de violència de gènere. Gairebé 300 van ser de l'àmbit d'estrangeria. Els usuaris han valorat el servei amb un 8,4 sobre 10, i Rusca ha dit que el model de torn d'ofici a l'estat és "exemplar", tot i que cal millorar coses, com la seva retribució.

Summary: L'ICAB reclama als Mossos que no facin desplaçar els advocats d'ofici a comissaria si no és per interrogar els detinguts


Les funeràries catalanes han registrat 37 noves morts per coronavirus en les darreres 24 hores, 75 menys que en el darrer balanç, segons el Departament de Salut. Això deixa la xifra global de víctimes des de l'inici de la pandèmia en 11.703. A banda, s'han detectat 2.830 nous casos positius i ja en són 62.978, després del reajustament fet aquest dilluns, quan es va revelar que s'havia detectat un error en la recol·lecció de dades d'un hospital de Barcelona que havia informat de més de 3.000 casos negatius de covid-19 com si fossin positius. Pel que fa als casos possibles, la xifra és de 206.494, 1.330 més. Entre positius i sospitosos, doncs, són 269.472, 4.340 més que dilluns. Salut ha facilitat aquest dimarts la xifra de víctimes en centres hospitalaris i en centres sociosanitaris agrupada -fet que no havia fet fins ara- perquè, segons explica el Departament, a la pràctica molts d'aquests centres estan actuant com a extensions d'hospitals. Les dues casuístiques sumen en aquest balanç 6.385 defuncions, per bé que les que es facilitaven dilluns per separat eren superiors a aquesta xifra, concretament 6.777 persones (6.624 en un hospital i 163 en un centre sociosanitari).  Des de l'inici de la pandèmia fins ara hi ha hagut 4.005 persones ingressades a l'hospital de gravetat, 11 més que en el balanç de dilluns. Actualment n'hi ha 265, 9 menys que ahir. En total s'han comptat 36.402 altes hospitalàries, 194 més que aquest dilluns. Pel que fa a les víctimes a residències, segons Salut, 3.609 persones han mort en un centre geriàtric fins a aquest dimarts (184 més que dilluns) i 669 al seu domicili (42 més). Un total de 13.161 persones residents en residències han estat confirmades, quatre menys que dilluns, i 36.140 són casos sospitosos, 149 menys. Fan un total de 49.301, 145 més que fa 24 hores. A més, 3.090 professionals de residències estan aïllats per sospita o confirmació, 158 menys que dilluns. Per territoris, a la ciutat de Barcelona han mort 3.858 persones, entre positius i sospitosos, 2.207 en hospitals i centres sociosanitaris, 1.197 en residències i 269 en domicilis; a la zona metropolitana nord, hi ha hagut 2.707 morts, 1.470 en hospitals i sociosanitaris i 826 en residències, a banda de 275 no classificats i 139 en domicilis; mentre a la metropolitana sud s'han registrat 2.229 defuncions, amb 1.357 en hospitals i sociosanitaris, 722 en residències i 93 en domicilis. A la Catalunya Central hi ha hagut 1.519 morts (662 en hospitals i sociosanitaris, 476 en residències, 234 no classificats i 109 en domicilis) i a Girona han estat 744 els morts (311 en hospitals, 211 en residències i 33 en domicilis). Pel que fa al Camp de Tarragona, són 372 morts, 223 dels quals en hospitals i centres sociosanitaris, 112 en residències i 10 en domicilis, mentre que a Lleida hi ha hagut 197 morts en total, 118 en hospitals i sociosanitaris, 50 en residències i set en domicilis. A l'Alt Pirineu i l'Aran es mantenen amb 30 morts com ja fa dies, nou en hospitals i sociosanitaris i sis en residències, mentre que a les Terres de l'Ebre tampoc se n'ha registrat cap de nova i es mantenen en 42 defuncions, 21 en hospitals i sociosanitaris, 7 en residències, 7 en domicilis i 7 sense classificar. Pel que fa a casos positius de coronavirus, a Barcelona ciutat n'hi ha 17.590 de confirmats i 45.696 de sospitosos, mentre que a l'àrea metropolitana nord n'hi ha 15.877 de positius i 52.466 de sospitosos, i a la metropolitana sud, 11.175 positius i 35.336 sospitosos. A la Catalunya Central són 5.813 els confirmats i 19.267 els sospitosos. A Girona hi ha 6.174 confirmats i 25.136 sospitosos. En el cas del Camp de Tarragona, hi ha 1.989 persones amb coronavirus confirmades i 12.280 de sospitoses, mentre que a Lleida hi ha 2.069 casos confirmats i 7.636 casos sospitosos. A l'Alt Pirineu i Aran hi ha 370 casos confirmats i 2.135 de sospitosos, i a les Terres de l'Ebre, 322 casos confirmats i 3.688 de sospitosos. De tots aquests, Barcelona ciutat té 3.172 casos confirmats en residències i 8.504 de sospitosos. A l'àrea metropolitana nord hi ha 3.266 positius confirmats en residències i 9.653 sospitosos, mentre que a l'àrea metropolitana sud s'han registrat 2.557 casos confirmats i 6.075 sospitosos entre els residents. A la Catalunya Central són 1.562 els residents confirmats i 4.113 els sospitosos, i a Girona hi ha 1.561 casos confirmats i 3.838 de sospitosos. A les residències del Camp de Tarragona hi ha 438 casos positius confirmats i 1.850 de sospitosos, i a Lleida són 456 els confirmats i 915 els sospitosos. En el cas de l'Alt Pirineu i Aran, hi ha 76 casos confirmats i 395 de sospitosos, mentre que a les Terres de l'Ebre es mantenen en 16 de confirmats en residències i hi ha 769 sospitosos.

Summary: Les funeràries registren 37 nous morts per covid-19 a Catalunya i eleven la xifra total a 11.703


Un donant de l'Hospital Arnau de Vilanova va propiciar cinc transplantaments durant la segona setmana de juliol, en ple rebrot de la covid-19 a Segrià, segons ha informat el Departament de Salut. L'equip de coordinació de transplantaments del centre va fer possible una donació multiorgànica que ha permès fer cinc transplantaments a quatre persones que els esperaven, un d'ells multivisceral (que implica més d'un tipus diferent d'òrgans). El dispositiu va mobilitzar més de 100 professionals sanitaris i no sanitaris de diferents hospitals o entitats, un d'ells de l'Estat. La coordinadora de transplantaments del centre, Mariona Badia, ha explicat que una família va manifestar que volia donar els òrgans del seu familiar mort i, tot i la complexitat del moment, es va fer l'"esforç" necessari per portar a terme les donacions.  L'Organització Catalana de Transplantaments (OCATT) va coordinar el dispositiu que mobilitzava tres equips extractors de Barcelona i un quart des d'un altre centre de l'Estat, aquest darrer en suport de l'Organització Nacional de Transplantaments (ONT), per un pacient que es trobava en situació d'urgència zero. El transport aeri d'aquest últim equip es va dur a terme en col·laboració amb l'Aeroport d'Alguaire, que va allargar el seu horari d'obertura fins a la matinada per poder acollir el vol.  El dispositiu va mobilitzar més de 100 professionals sanitaris i no sanitaris de diferents hospitals o entitats. "En uns moments de tensió, cansament i estrès acumulat a causa de la pandèmia de la Covid-19, és d’agrair el sobreesforç que fan els professionals sanitaris per tirar endavant una donació amb tot el que això suposa", ha comentat el director de l’OCATT, Jaume Tort. L’OCATT i el Sistema de Salut de Catalunya han destacat la generositat i la solidaritat dels donants i de les seves famílies, "que gràcies al seu gest altruista han fet un regal de vida i d’esperança a moltes persones que ho esperaven". Han reconegut també la "feina i el compromís" dels professionals sanitaris i no sanitaris.

Summary: Un donant de l'Hospital Arnau de Vilanova propicia cinc transplantaments a quatre persones en ple rebrot de la covid


'El matí de Catalunya Ràdio' ha estat guardonat amb el 34è Premi Cristina Requena i Giró de Periodisme, que atorga la Fundació Ciutat de Valls, pel reportatge 'La covid-19 a les residències: tres casos diferents', dirigit per Mònica Terribas i emès el 24 d’abril passat. El jurat valora "el tractament informatiu, rigorós i ben contrastat" que el programa va donar a "un tema tan sensible com l’afectació de la pandèmia de la covid-19 en les residències de gent gran". El premi té caràcter nacional i guardona la realització i difusió de treballs, amb mèrit qualificat, que afectin Valls i la comarca, o reconèixer una trajectòria que s’hagi destacat en la promoció de treballs periodístics de Valls i l’Alt Camp. El reportatge guardonat reflecteix com es convivia amb la Covid-19 en tres residències de Valls el dimecres 22 d’abril, vigília de Sant Jordi: la residència Alt Camp, amb les 90 persones que hi vivien aïllades per un positiu; la residència Montserrat Cuadrada, sense cap infectat pel virus, i la residència Ballús, intervinguda després que el coronavirus s’hi instal·lés i s’emportés la vida d’una vintena de persones, i infectés la resta, inclosos la majoria dels seus professionals.  L’equip d''El matí de Catalunya Ràdio' va visitar els tres centres i la periodista Mònica Terribas en va deixar testimoni en l’article 'Dins de casa de la nostra gent gran: tres residències', on recordava "la realitat de tres centres on la sort d’aquesta dissort ha jugat amb el destí i la vida de moltes persones de maneres ben diferents".

Summary: 'El matí de Catalunya Ràdio', Premi Cristina Requena i Giró de Periodisme 2020


El conseller d'Exteriors i Transparència, Raül Romeva, ha avançat que el referèndum de l'1 d'octubre estarà validat per una comissió internacional. En una entrevista a Catalunya Ràdio, el conseller no ha volgut donar detalls sobre aquesta comissió argumentant que es coneixeran quan es faci pública la llei que ha d'avalar el referèndum. De totes maneres, ha afirmat que el referèndum es farà "garantint allò que a escala internacional es considera raonable i coherent des d'un punt de vista de les normes democràtiques" i ha assegurat que el Govern està obert perquè "vingui tothom que vulgui". D'altra banda, ha admès que el registre de catalans a l'estranger que s'ha creat recentment facilitarà el vot d'aquest col·lectiu al referèndum. Segons el conseller, aquest registre voluntari és una via que té el Govern per poder garantir les peticions, les demandes i els drets dels catalans a l'exterior.

Summary: Romeva avança que el referèndum estarà validat per una comissió internacional


Els sindicats CCOO i FICA-UGT han convocat aturades a les dotze d'aquest dimecres al migdia, a les portes de les empreses dels polígons petroquímics, nord i sud, de Tarragona, en solidaritat amb les víctimes de l'exposició. L'aturada també vol denunciar "la creixent precarització" de les condicions laborals al sector "que afecta greument la seguretat, així com les evidents ineficiències del PLASEQCAT", que CCOO denuncia que va fallar. La sectorial d'Indústria de CCOO es reunirà divendres amb els delegats i delegades dels polígons petroquímics "per decidir quines mesures i accions cal emprendre". No es descarta convocar una vaga general als polígons i una mobilització per exigir més seguretat a les administracions i a la patronal AEQT.

Summary: CCOO denuncia que el PASEQCAT va fallar i valora convocar una vaga general al complex petroquímic


L'excònsol espanyol a Edimburg, Miguel Àngel Vecino, que va ser destituït pel ministre d'Exteriors, Josep Borrell, ha assegurat que mai va fer "res sense ordres" del seu gabinet. Vecino ha confirmat que va enviar un missatge en què acusava el ministre de donar-li "ordres inconstitucionals", com publica Voz Pópuli, però s'ha negat a entrar en detalls perquè ha interposat una demanda als tribunals pel cessament. "S'han portat molt malament amb mi", ha dit en declaracions a l'ACN. Vecino ha justificat que presenta el recurs judicial per defensar "el seu honor" que "el Ministeri ha deixat per terra". "No tinc res a amagar", ha assegurat, remarcant que té proves per defensar que va complir ordres del Ministeri. El Ministeri d'Exteriors va destituir el cònsol general espanyol a Edimburg el juny passat, després que Vecino afirmés en una carta que si Escòcia assolia la independència, no hauria "d'esperar a la cua" per tornar a la Unió Europea (UE). La missiva es va publicar a 'The National' i el fins ara cònsol hi expressava la seva opinió, en la línia de la del ministre d'Exteriors en funcions, Josep Borrell, que va dir que en cas d'acord entre Londres i Edimburg per fer un referèndum, Madrid reconeixeria la nova Escòcia independent perquè no voldria ser "més papista que el papa". Vecino anava més enllà en negar que, després, i des de fora de la UE, una Escòcia independent s'hauria de posar "a la cua", per darrere d'estats com Turquia o Sèrbia. "L'entrada a la UE no depèn de cap manera d'esperar en una cua", assegurava el cònsol en la carta.

Summary: L'excònsol espanyol a Edimburg destituït per Borrell assegura que mai va fer "res sense ordres" del Ministeri


Els diputats d’ERC i 4 independents de JxSí, Raül Romeva, Germà Bel, Manuel Reyes i Montserrat Palau, han registrat aquest dimecres una proposta de resolució perquè el Parlament insti el Govern a, “un cop finalitzi la vigència de l’actual període general de concertació educativa, no renovar ni concedir cap concert nou a cap centre que faci escolarització segregada per sexes”. La diputada Anna Simó ha anunciat aquesta proposta en el marc del debat al Parlament de la proposició de llei de Catalunya Sí Que Es Pot que demana que s’elimini el concert a escoles que segreguen per sexe a través d’una modificació de la Llei d’Educació de Catalunya (LEC). Un debat en què JxSí ha presentat una esmena a la totalitat i en què tots els diputats de JxSí votaran junts contra la proposta de Sí Que Es Pot.

Summary: ERC i 4 independents de JxSí registren una resolució perquè no es renovin els concerts a escoles que segreguen per sexe


L'Ajuntament de Berga es personarà com a acusació popular en el cas de presumpta violència sexual a l'Escola Municipal de Música. Així ho ha anunciat l'alcaldessa inhabilitada, Montse Venturós, qui ha afegit que ho faran "per garantir els drets de l'alumnat". Els fets van passar fa anys, quan el professor treballava al centre i hauria abusat sexualment com a mínim de dues alumnes, una d'elles menor d'edat. De moment, només una ha denunciat, però l'Ajuntament no descarta que hi pugui haver més víctimes. Per aquest motiu, ha habilitat un correu electrònic on s'hi pot dirigir qualsevol persona afectada o que tingui informació en relació al cas. Visiblement afectat, el director del centre, Xavier Llobet, ha explicat que "estan en estat de xoc".

Summary: L'Ajuntament de Berga es personarà com a acusació popular en el cas de presumpta violència sexual a l'Escola de Música


Els comuns han exigit al president del govern espanyol, Pedro Sánchez, que primer treballi l'acord de pressupostos generals de l'Estat amb Unides Podem abans de començar a buscar suports externs. "Primer ha de treballar en acordar els pressupostos amb nosaltres, els socis de govern, i amb les forces socials, i quan els tinguem ja buscarem els acords necessaris", ha demanat la líder de CatECP, Jéssica Albiach. En roda de premsa al Parlament, Albiach ha insistit que els comuns prefereixen un acord amb ERC i amb la resta de formacions que van donar suport a la investidura de Sánchez, però ha advertit als republicans que no poden fer servir els comptes "com a eina electoralista" a les portes d'una crisi econòmica i social. "No és cap sorpresa que nosaltres volem consolidar la majoria de la investidura, per tant la nostra primera opció és que ERC doni suport i estigui predisposada a negociar-los", ha apuntat, tot i que ha criticat que de moment els republicans vulguin esperar a que passin les eleccions catalanes per aprovar els comptes. La líder dels comuns també ha desgranat els tres eixos que consideren que els pressupostos haurien de seguir, que consisteixen en el blindatge dels serveis públics, en el reforç del mercat de treball per fer-lo més estable i en la lluita contra la precarietat, especialment en els col·lectius de joves.

Summary: Els comuns reclamen a Sánchez que primer treballi els pressupostos amb Unides Podem i després busqui suports externs


Centenars de persones tallen des de les vuit del vespre la Gran Via de les Corts Catalanes a l'altura de plaça Universitat en defensa de la democràcia i del referèndum de l'1 d'octubre, segons ha confirmat la Guàrdia Urbana. Des d'aleshores s'han organitzat activitats i xerrades. La concentració està organitzada per la plataforma Universitats per la República sota lema "Buidem les aules, omplim els carrers". Els estudiants ocupen des de divendres l'edifici històric de la Universitat de Barcelona i asseguren que avui també hi passaran la nit.

Summary: Centenars d'estudiants tallen la Gran Via en defensa de la democràcia i del referèndum


El portaveu de C’s al Parlament, Carlos Carrizosa, ha valorat amb escepticisme l’anunci de desarmament d’ETA abans del proper 8 d’abril i ha assenyalat que “el que ha d’anunciar la banda és que s’ha dissolt”. “Fins que no ho veiem, no tenim perquè creure a una banda que assassinava per l'esquena. La seva paraula no val res”, ha continuat Carrizosa, de visita aquest dissabte a Mataró acompanyat de la diputada Marina Bravo i de regidors de C’s a municipis del Maresme. Igualment, el portaveu de C’s al Parlament ha demanat a la banda que “ajudi a aclarir els més de 300 assassinats que no han estat resolts i que lliurin les armes utilitzades en atemptats per a permetre la seva investigació”. “Això seria veritablement renunciar a la violència”, ha puntualitzat Carrizosa, que ha fet una última exigència al govern espanyol. “El que ha de fer és vigilar que es compleixi la llei i que s'apliqui igual per a tots”, ha reclamat el portaveu de C’s. Connexió de Maresme amb l’Aeroport de Barcelona Per la seva banda, la diputada de Cs Marina Bravo, ha demanat al Govern que deixi clar si vol connectar el Maresme amb l’Aeroport de Barcelona-El Prat. “Instem la Generalitat a definir quines Rodalies vol”, ha manifesta Bravo. “Encara no ha anunciat si vol tornar a connectar el Maresme amb l'aeroport o no”, ha lamentat la diputada de C’s, que ha recordat que aquesta connexió -molt demandada des del territori-  “existia fa anys”. “I ara seria un element dinamitzador de l'economia, tant a nivell empresarial com a nivell turístic”, ha constatat Bravo, que també ha carregat contra la “falta de diàleg” entre Foment i la Generalitat com “el veritable problema per a les nostres infraestructures i els nostres serveis”.

Summary: C’s: “El que ha d’anunciar ETA és que s’ha dissolt”


La presidenta del grup parlamentari de Cs, Inés Arrimadas, ha conversat aquesta tarda per telèfon amb el president de Castella-la Manxa i el d'Aragó, els socialistes Emiliano García Page i Javier Lambán, perquè li demanin a Pedro Sánchez que no pacti amb PNB i ERC. Segons Cs, també ha intentat posar-se amb contacte amb l'extremeny Guillermo Fernández Vara, però ell no ha volgut posar-s'hi. Arrimadas els ha reclamat que facin veure a Sánchez que no pot governar amb "populistes" i amb acords amb nacionalistes. En aquest sentit, ha reiterat la seva aposta per un govern amb el suport directe o indirecte de PP i Cs. També ha tingut converses telefòniques amb altres partits amb representació parlamentària, com ara amb Ana Oramas (CC), José María Mazón (PRC) i Tomás Guitarte (TE).

Summary: Arrimadas conversa amb barons socialistes perquè li demanin a Sánchez que no pacti amb PNB i ERC


Un treballador ha resultat ferit després de precipitar-se des d'una teulada, a uns quatre metres d'alçada, al Polígon Industrial de Forallac. El Sistema d'Emergències Mèdiques (SEM) ha evacuat el ferit en helicòpter. Els Bombers de la Generalitat hi han desplaçat dues dotacions i el SEM tres unitats terrestres, a banda de l'helicòpter.

Summary: Ferit un treballador en caure des d'una teulada a quatre metres d'alçada al polígon industrial de Forallac


Agents de la Guàrdia Urbana de Barcelona van detenir dilluns passat a tres quarts de dues del migdia un home de 70 anys mentre s'exhibia davant dels dels alumnes que sortien d'un col·legi al districte d'Horta-Guinardó. Segons ha informat aquest dimecres el cos policial, la detenció es va poder dur a terme després que la mare d'un alumne presenciés dilluns passat un individu que es feia tocaments a escassos metres del centre i que ho feia just coincidint amb la sortida dels menors. Immediatament, la donar va alertar la Guàrdia Urbana sobre els fets  La Guàrdia Urbana va muntar un dispositiu al voltant del centre per poder localitzar l'home. Dilluns passat a tres quarts de dues del migdia, els agents van poder observar com un home, que coincidia amb la descripció que havia donat anteriorment la dona, s'amagava darrera un petit mur i quan veia que alguns menors s'apropaven i el podien veure, es feia tocaments als seus genitals. Els agents van detenir-lo i el van traslladar a les dependències policials per posar-lo a disposició judicial.

Summary: Detenen un home per exhibir-se davant d'un col·legi a Horta-Guinardó a Barcelona


Un centenar d'escriptors, artistes, músics, cineastes o periodistes andalusos han signat un manifest titulat 'Andalusia pel diàleg', en què demanen un referèndum pactat per a Catalunya. Entre els intel·lectuals adherits s'hi troben els escriptors José Manuel Caballero Bonald, Luis García Montero, Ángeles Mora i Juan de Loxa, l'exjutge Baltasar Garzón i el catedràtic de dret constitucional Javier Pérez Royo, els cineastes Alberto Rodríguez i Benito Zambrano, els actors Salvador Távora, Benito Zambrano, Juan Diego i Antonio de la Torre, el guionista Rafael Cobos i el músic Kiko Veneno, entre d'altres. El text aposten per una resolució de la crisi catalana per la via del diàleg i la mediació amb l'objectiu d'acordar un referèndum amb garanties democràtiques.  Així mateix, proposen obrir un procés constituent en el qual, "sense precipitacions i sense pors", es pugui debatre el model d'Estat. En el text, recullen que el procés català és l'expressió "més crua" de la realitat subjacent, que posa en crisi el model territorial i reclamen la necessitat d'obrir un procés constituent o nou pacte constitucional.  Per això, fan una crida al diàleg i a la resolució democràtica del conflicte i entenen que s'ha de fer un "pas enrere" a les veus que pretenen conduir una crisi subjacent cap a una sortida repressiva i recentralitzadora. Paral·lelament, creuen que és un "error" considerar que es tracta d'un "xoc de trens" que s'observa "des de l'andana". En aquest sentit, els signants demanen no utilitzar les forces i cossos de seguretat de l'Estat en una batalla que entenen que ha de ser "política i democràtica". "No volem als nostres veïns, germans i fills, molts andalusos, sotmesos a les ordres irresponsables de comandaments polítics contra l'exercici de llibertats civils bàsiques a Catalunya", recullen i clamen contra no repetir les imatges de l'1-O.  En aquest sentit, també demanen deixar de veure als responsables polítics "rere una barricada discursiva irresponsable i bel·licista amb la calculadora de vots a la mà".

Summary: Un centenar d'intel·lectuals andalusos demanen un referèndum pactat a Catalunya i aposten pel "diàleg i la mediació"


Igualada ha entrat, aquest dilluns, a la fase 1 de la desescalada. Un 85% dels botiguers, segons l'entitat de comerciants Igualada Comerç, han optat per tornar a apujar la persiana. Les arteries comercials de la ciutat, com la rambla de Sant Isidre, eren plenes de gent ja des de primera hora. També les terrasses. Ferran Castaño, propietari d'un cafè a la plaça de la Creu, reconeixia sentir-se sorprès amb la bona resposta. "Sembla que la ciutat es va despertant del malson", ha assegurat a l'ACN. A la plaça de la Creu, Ferran Castaño ha arribat a les 8 del matí al seu establiment, Fel cafè. Ja tenia gent que li deia que feia tard. "La gent es veu animada", assegurava. Tot i reconèixer que se li fa "estrany" treballar en aquestes condicions, es mostrava esperançat. "Sembla que de mica en mica la ciutat es va despertant d'aquest malson", afegia. L'establiment de Castaño és un dels quatre que obert a la plaça de la Creu en el dia 1 de la desescalada a la capital de l'Anoia. La gent ha respost i les terrasses eren pràcticament plenes. La Isabel Barbero ha estat una de les primeres clientes. Després de sortir a passejar, ha optat per asseure's a fer un cafè amb uns amics. Malgrat els nous protocols, Barbero es mostrava contenta. "Ja ens acostumarem", deia. També a la plaça de l'Ajuntament l'únic bar que ha optat per obrir, tenia, ja a mig matí, l'aforament al màxim. El comerç ha respost Segons la presidenta d'Igualada Comerç, Laura Llucià, "malgrat el neguit, el comerç tenia ganes d'obrir". Des de l'entitat calculen que ho ha fet un 85%, majoritàriament botigues. En el cas de la restauració, explica, la xifra no ha estat tan elevada. Tampoc en el sector de les agències de viatges, on poques han optat per apujar la persiana. Llucià confia en la bona resposta dels igualadins. "Creiem que la gent s'ha adonat de la importància que té el comerç local", assegurava, tot recordant que setmanes enrere la capital de l'Anoia "semblava una ciutat fantasma". Carrers plens Vials com la rambla de Sant Isidre, tancada al trànsit amb motiu de la fase 1, mostraven aquest dilluns una imatge completament diferent de la de les darreres setmanes. Gemma Cubí, que hi té la botiga de roba Elle, explicava que malgrat que aquests dies ha estat oberta amb cita prèvia, arrencava una nova setmana amb "moltes ganes i il·lusió". "Ens hem de bellugar, no podem estar més dies tancats", assegurava, tot afegint que "crec que si som prudents i ho fem tots bé ens en sortirem". A pocs metres, al carrer del Clos, l'Anna Torner, propietària d'una botiga d'antiguitats, també es mostrava esperançada. "Ha estat complicat sobreviure aquests dos mesos", reconeixia. Aquest dilluns reprenia l'activitat "amb ganes de recuperar la normalitat de sempre i que tot surti bé".

Summary: Igualada enceta la fase 1 amb el 85% del comerç obert


La sessió d'aquest dimecres a l'Ibex-35 ha arrencat amb una caiguda del 2,23%, fent que el selectiu espanyol torni a situar-se per sota la barrera dels 6.700 punts. En l'inici de la jornada, només tres valors –Aena, Banc Sabadell i Ence- ha presentat números verds. Les caigudes més destacades a primera hora del matí han estat les de Bankinter (-5,08%), BBVA (-5,02%) i el Banc Santander (-4,08%). A la resta de parquets europeus també han predominat els números vermells. El descens més elevat prové del Regne Unit, on l'FTSE 100 de Londres ha registrat una caiguda del 3,5% aquest dimecres. El DAX de Frankfurt ha patit un descens del 3,27%, mentre que el CAC de París i l'AEX d'Amsterdam han baixat un 3,26% i un 2,89%, respectivament.

Summary: L'Ibex 35 obre la sessió de dimecres amb una caiguda del 2,2%


El diputat d’Esquerra Republicana de Catalunya, Joan Tardà, creu que “tot és susceptible d’empitjorar si no s’enterra la impunitat” després de la renúncia del fiscal anticorrupció, Manuel Moix, per la seva vinculació a una societat al Panamà. “Per què el senyor Moix hauria de ser l’últim?”, s’ha preguntat Tardà aquest dijous al Congrés davant els periodistes, per afegir que “estem evolucionant cap al caos i cap a una democràcia corcada per la incompetència del sistema”. És per això que ha exigit “la creació d’una comissió de la veritat” que permeti “el sistema polític i judicial espanyol mirar-se al mirall”.

Summary: Tardà creu que “tot és susceptible d’empitjorar si no s’enterra la impunitat” després del cas Moix


La vicesecretària d'Estudis i Programes del PP i regidora a l'Ajuntament de Madrid, Andrea Levy, ha assegurat que la seva formació "no pot anar enlloc" amb el secretari general del PSOE, Pedro Sánchez, perquè és "capaç de pactar amb EH Bildu". En declaracions als mitjans aquest diumenge, ha afirmat que Sánchez "arrasa Espanya, el constitucionalisme i la convivència" que i és "capaç de vendre tots els espanyols" per continuar com a president del espanyol. Levy ha aprofitat per reivindicar els acords "de demòcrates" com el que considera que han format amb Navarra Suma –entre populars i Cs– perquè "en aquells indrets on els constitucionalistes han d'anar units les sigles sobren i el que preval són els interessos generals".

Summary: Levy assegura que el PP "no va enlloc" amb el PSOE "capaç de pactar amb EH Bildu"


La capital del Bages acollirà del 8 al 10 de juny la primera Fira del Vi del Bages, la Vi-Ba, que busca potenciar la cultura del vi a la comarca. La iniciativa, impulsada per la DO pla de Bages i Bages impuls, comptarà amb la complicitat d'agents culturals, socials i econòmics de la comarca que han previst activitats tant per a professionals del sector com per al públic en general, que aniran des de rutes culturals a aules de tast impartides per professionals. El nou certamen, a més, buscarà la sinergia amb la Mostra Vi-suals que organitza l'Ajuntament de Manresa i que enguany combinarà la creació artística i la tasca divulgativa per apropar la cultura del vi al teixit social. Aquest dimecres s'ha donat a conèixer un certamen que vol convertir-se en "fira de referència a Manresa", ha reconegut el president de la DO Pla de Bages, Joan Soler, que ha destacat la voluntat de "fer territori" i posar en valor "aquesta Manresa del vi que va aflorant de mica en mica".  Soler ha remarcat que la Vi-Ba aglutinarà activitats per a tots els gustos, des de visites i rutes culturals, fins a activitats infantils, mostres de vins, aules de tast impartides per sommeliers professionals, sopars, concerts i fins i tot concursos es podran seguir a través de les xarxes. Els quatre grans eixos seran el vi, la gastronomia, l'enoturisme i l'art. En la presentació l'alcalde de Manresa, Valentí Junyent, ha destacat la importància que té el sector a la comarca i la feina que s'està fent des de la DO Pla de Bages per recuperar "el prestigi del vi", tot recordant que el Bages al segle XVIII era la principal comarca productora de vins de Catalunya. Una jornada professional En paral·lel a les activitats més populars, la majoria de les quals se celebraran a la plaça de Sant Domènec, el certamen comptarà amb una jornada enogastronòmica per a professionals del vi, l'hoteleria i l'enoturisme al teatre Kursaal. El vincle amb la Mostra Vi_suals La Vi-BA coincidirà en el temps amb el Programa Vi_suals 2018, impulsat per la DO Pla de Bages i l'Ajuntament de Manresa i que se celebrarà del 27 de maig al 10 de juny. El programa, que enguany arriba a la seva 11ena edició, unirà una vegada més la creació artística i la tasca divulgativa per apropar la cultura del vi al teixit social de Manresa i comarca. Del cartell destaca la mostra de vi i d'art que es farà a la Plaça Sant Domènec, l'exposició de Foto Art Manresa, la projecció de curtmetratges a càrrec de Cine Club Manresa, l'exposició del Cercle Artístic de Manresa, el tast de Picapolls al Parc de la Seu i el tast emprenedor, així com una mostra d'art als aparadors. Entre les novetats d'aquest 2018 hi ha el nou format de la mostra d'art. S'han convidat dos artistes plàstics per exposar la seva obra a la Plaça Sant Domènec -Àngels Freixenet i Eduard Fíguls- i dos cineastes per realitzar dos curtmetratges -Oriol Segon I Roger Roca.  D'altra banda, l'art també serà present a través d'una exposició d'obres fetes amb caixes de fusta de vi que es podrà veure a diversos aparadors de comerços del centre històric. Durant la presentació, la regidora de Cultura i Joventut, Anna Crespo ha remarcat el "pes turístic i d'atracció" que pot tenir la sinergia entre ambdues apostes coincidint en l'any en el que Manresa és la capital de la Cultura Catalana.

Summary: Manresa acollirà una fira per acostar el vi a la ciutadania